Ֆրանսայի հաւաքականը աշխարհի առաջնութեան 1 – 8 փուլի մրցումներու ծիրին մէջ, պարտութեան մատնելով Արժանթինի կազմը, առաջինն էր, որ մտաւ քառորդ եզրափակիչ: Կազանի մէջ տեղի ունեցած հանդիպումը ընթացաւ բաւական բարձր որակով եւ յատկանշուեցաւ կոլերու մեծ թիւով: Խաղի 13-րդ վայրկեանին, Ֆրանսայի հաւաքականը 11 մեթր հարուածի իրաւունք ստացաւ, որ վարպետօրէն կատարեց Անթուան Քրիզմանը: Առաջին խաղակէսի վերջին վայրկեաններուն, Անխել տի Մարիա հեռաւոր հարուածով հաւասարեցուց արդիւնքը, իսկ ընդմիջումէն ետք, Գաբրիէլ Մերկաթօ արդէն առաջ մղեց Արժանթինի հաւաքականը: Երկրորդ կէսի վերջին վայրկեաններուն, ֆրանսացիները տասը վայրկեանուան ընթացքին յաջողեցան տիրապետել խաղին՝ յաջորդաբար նշանակելով երկու կոլ՝ Կիլիան Մփապէի եւ Բենիամին Փաւարտի միջոցով: Մրցումի յաւելեալ ժամուն, Սերխիօ Աքուերոն կրցաւ նուազեցնել արդիւնքին տարբերութիւնը:Այսպիսով, Ֆրանսայի հաւաքականը 4-3 արդիւնքով դժուարին յաղթանակ մը տարաւ եւ մտաւ քառորդ եզրափակիչ, ուր ան պիտի հանդիպի Ուրկուէին, որ իր կարգին 1 – 8 փուլի ամէնէն ուժեղ մրցումներէն մէկը կատարեց Փորթուկալի դէմ՝ 2 – 1 արդիւնքով պարտութեան մատնելով մրցակիցը: Հանդիպումի լաւագոյն խաղցողը դարձաւ ուրկուէյցի յարձակողական խաղցող Էթինսըն Քաւանի, որ իւրաքանչիւր խաղակէսին մէկական կոլ նշանակեց եւ դարձաւ կոլերու կրկնակի հեղինակ: Փորթուկալի հաւաքականի պատասխան միակ գնդակը նշանակեց Փեփէն, Իսկ աշխարհի լաւագոյն ֆութպոլիստ Քրիստիանօ Ռոնալտոն չկրցաւ պարտութենէ փրկել իր հաւաքականը: Այս տարեշրջանի անակնկալներէն մէկը դարձաւ նաեւ Սպանիոյ դուրս մնալը, որ 11 մեթրի հարուածներուն միջոցաւ 3 – 2 արդիւնքով պարտութեան մատնուեցաւ հիւրընկալ Ռուսիոյ հաւաքականէն: Մրցումին հիմնական ժամուն խումբերը մէկական կոլ նշանակեցին: Նախ 12-րդ վայրկեանին սեփական դարպասը գրաւեց Ռուսաստանի հաւաքականի պաշտպան Իքնաշեւիչը, Իսկ մրցումի 40-րդ վայրկեանին Ռուսիոյ ընտրանին տուգանային հարուածի իրաւունք ստացաւ եւ նշանակեց հաւասարութեան կոլը: Խաղի յաւելեալ ժամը դարձեալ հաւասար աւարտելէ ետք, զոյգ խումբերը անցան 11 մեթր հարուածներու փուլ, ուր բախտը ժպտաց հիւրընկալ ռուսերուն: Դանիա-Խրուաթիա մրցումը դարձեալ աւարտեցաւ հեռաւոր հարուածներով: Մրցումը սկսաւ բաւական ուժեղ: Առաջին վայրկեանին Դանիոյ կազմը նշանակեց յաղթանակի կոլը, որմէ միայն երկու վայրկեան ետք, խրուաթիոյ խումբէն Մարիօ Մանջուկիչ նշանակեց հաւասարութեան կոլը: Կազմերը մրցումի 90 վայրկեանը հաւասար արդիւնքով աւարտելով, անցան յաւելեալ ժամու խաղարկութեան, որ դարձեալ հաւասարութեամբ ընթացաւ: 116-րդ վայրկեանին Լուքա Մոթրիչ կրնար յաղթանակ պարգեւել Խրուաթիոյ հաւաքականին , սակայն անոր ուղղած տուգանային հարուածի գնդակը յայտնուեցաւ Դանիոյ դարպասապահ Շումայքըլի ձեռքերուն մէջ: Ամէն ինչ որոշուեցաւ 11 մեթրի հարուածներով: Երկու դարպասապահներն ալ հրաշալի կերպով գործեցին: Սակայն Խրուաթիոյ հաւաքականի ֆութպոլիստները աւելի դիպուկ հարուածներ ուղղեցին եւ յաղթեցին 3-2 արդիւնքով: